Suomalaismiesten unelmaloma oli lähellä muuttua painajaiseksi.

Suomalainen kaveriporukka ehti täpärästi pois luotisateen alta Meksikon Playa del Carmenissa sunnuntain ja maanantain välisenä yönä.

Meksikoon matkustaneesta 14:n miehen lomaseurueesta kymmenen siirtyi ruokailemisen jälkeen viettämään iltaa suosittuun Blue Parrot -yökerhoon, jonka ovi oli heille kutsuvasti auki.

– Menimme sinne aivan sattumalta, koska paikassa vaikutti olevan hyvä meno ja iloinen tunnelma, espoolainen Vesa Ilomäki kertoi IS:lle puhelimitse Meksikosta.

Poliisi kävelee Blue Parrot -yökerhon ulkopuolella.­

Seurueen jäsenten mukaan Blue Parrotiin mahtuu 200–300 henkilöä. Sen tilat ovat kahdessa tasossa.

– Ei se mikään iso paikka ollut, mutta systeemit olivat viimeisen päälle.

Yökerhossa oli meneillään kymmenen päivän mittaiseksi kaavailtu BPM-festivaali, joka on yksi maailman suurimmista elektronisen musiikin tapahtumista.

Suomipojat ehtivät nauttia sen tunnelmasta puolisen tuntia.

Vajaat kaksi tuntia myöhemmin siellä alkoi paukkua kohtalokkaasti.

Näkymä yökerhon sisältä.­

Daily Mailin mukaan neljä miestä ja yksi nainen kuolivat, kun asemies avasi yllättäen tulen turistien suosimaan paikkaan. Ainakin 15 ihmistä loukkaantui.

Lehden mukaan kuolleiden joukossa oli kaksi kanadalaista sekä yksi meksikolainen, italialainen ja kolumbialainen.

Suomalaisryhmä ehti onnekseen poistua paikalta ennen ammuskelua. He olisivat halunneet viettää useita tunteja – kenties koko illan – juuri Blue Parrotissa.

– Olisimme totta kai jääneet sinne, kun meno miellytti. Iso kööri tunnetusti liikahtaa paikasta toiseen hitaammin kuin parin ihmisen seurue, 34-vuotias Ilomäki sanoi.

– Jouduimme kuitenkin lähtemään, kun tequilat olivat kihahtaneet vähän liikaa huppuuni. Sen vuoksi siinä ravintolassa ei tarjoiltu enää koko seurueellemme, Ilomäki tunnusti.

Blue Parrot -yökerhoon mahtuu 200–300 henkilöä.­

Koko porukka lähti seuraavaan paikkaan, joka sijaitsi samassa korttelissa kuin Blue Parrot.

– Emme jääneet väittämään vastaan, kun läheltä löytyi sata muuta ravintolaa. Jatkoimme iltaa samassa korttelissa.

Kaikki illan tapahtumat valkenivat Ilomäelle ja muulle suomalaisseurueelle vasta seuraavana aamuna.

Kukin ihmetteli herättyään, että miksi heidän puhelimiinsa on tullut useita viestejä, joissa omaiset, sukulaiset ja tuttavat hätäilivät, että onko siellä kaukana Meksikossa kaikki kunnossa.

– Emme kuulleet tai nähneet toiseen ravintolaan mitään ammuskelusta, vaan tajusimme sen vasta aamulla saamistamme viesteistä ja lukemistamme uutisista.

– Kaverit tulivat halaamaan aamulla ja sanoivat puoliksi huumorilla, että pelastin heidän henkensä juomalla tequilaa, Ilomäki hymähti.

Ihmiset sytyttävät kynttilöitä uhrien muistoksi.­

Samaan hengenvetoon hän vakavoitui.

– Tajusimme, että asiat voivat olla joskus aika pienistä sattumista kiinni. Onneksi meillä oli matkassa myös onnea.

Suomalaisporukka on yrittänyt ottaa selvää paikallisilta ihmisiltä, miksi joku ampui yökerhossa silmittömästi ja kohti viattomia kansalaisia.

– Taksikuski kertoi, että kyse oli jengien välienselvittelystä. Vastaavaa kuulemma tapahtuu Playa del Carmenissa kerran vuodessa.